Nog bewerings teen polisie ná meisie bebloed langs straat gevind is | Maroela Media
Die storie van Sanet de Lange (18) wat Vrydagoggend langs 'n straat in Claremont gevind is nadat sy vermoedelik deur 'n taxibestuurder en sy makkers aangerand is, het hierdie week wyd opslae gemaak.
Maroela Media het vroeër berig Sanet se halfbroer, Marius Strydom, het gesê polisiebeamptes by die Rondebosch-polisiekantoor was geensins besorg oor sy suster se welstand nie en het gesê Sanet is "net nog 'n dronk meisie". Sanet het glo harsingskudding opgedoen en kan net flitse van die aand onthou en is sy nie seker wie haar aangerand het nie.
Sanet se ma, Sanet de Lange sr., het Woensdag aan Maroela Media gesê Sanet het saam met vriende by die nagklub Tiger Tiger gekuier. Haar vriende is omstreeks 04:00 huis toe, maar Sanet het agtergebly. Beeldmateriaal wat van die klub verkry is, wys dat Sanet later met uitsmyters by die klub staan en gesels.
"Sy was duidelik besig om te onderhandel, want sy het haar paspoort in haar hand gehad. Dalk het sy by hulle probeer geld kry vir 'n taxi en het gesê sy sou later terugkom om haar paspoort te kry en hulle terug te betaal," het Sanet sr. gesê. Haar dogter se selfoon is kort tevore gesteel en sy wou nie haar nuwe selfoon na die kuierplek neem nie uit vrees dat dit weer gesteel sal word. "Sy kon dus niemand bel om haar te kom haal of vir haar geld te bring nie."
Volgens Sanet sr. is aannames dat Sanet dronk was heeltemal onwaar. "Sy het beslis nie so baie gedrink nie. Jy kan op die beeldmateriaal sien sy is by haar volle positiewe. Sy wieg nie en val nie rond of enige so iets nie," het sy gesê.
Die beeldmateriaal wys glo net hoe Sanet later haar arms voor haar lyf vou, duidelik ongemaklik met die gesprek met die uitsmyters, voor sy vinnig omdraai en uit die klub stap. Een van die mans wat met haar staan en praat het, roep dan drie ander en hulle volg haar ongesiens uit die kuierplek.
Volgens Sanet sr. sal Jack Brice, die privaatspeurder wat deur die gesin aangestel is om die saak te ondersoek, later Woensdagmiddag die beeldmateriaal ontvang van wat buite die klub gebeur het. "Ek wil weet wat met haar gebeur het, maar 'n deel van my wil eintlik ook nie weet nie," het Sanet sr. gesê. "Sy is eers 'n uur en 55 minute later langs die pad gekry. Wat het alles met haar in daardie tyd gebeur?"
Intussen is Sanet sr. baie ontstoke oor die manier waarop haar dogter deur die polisie behandel is. Sy beweer 'n beampte by die Rondebosch-polisiestasie het aan haar gesê die beamptes wat haar dogter gevind het, het gedink sy is dood en het haar toe net agter in die polisiewa gesit en met haar na die kantoor gery. Hulle het eers daar agtergekom sy lewe en 'n ambulans gebel om haar te kom haal.
"Dis is absoluut pateties dat ons polisie so optree! As hulle regtig gedink het sy is dood, hoekom verwyder hulle 'n liggaam van 'n misdaadtoneel voordat hulle bewysstukke kon bymekaarmaak? En as hulle geweet het sy lewe, hoe kan hulle haar sommer net agter in die polisiewa gooi? Wat as sy 'n rug- of nekbesering gehad het? Hulle was nie lus vir moeite nie en dit was vir hulle selfs te veel moeite om net seker te maak of hierdie meisie lewendig of dood is," het sy gesê. Sanet sr. sê ook een van die beamptes by die stasie is intussen oor die voorval geskors.
Lt.kol. André Traut, woordvoerder van die polisie, het Sanet sr. se bewerings ten sterkste ontken. "As die beamptes onder die indruk was dat die slagoffer dood is, sou hulle onder geen omstandighede die liggaam verwyder het totdat die ondersoek op die toneel afgehandel is nie," het hy gesê. "Ons wil ook op rekord plaas dat die bewering dat 'n polisiebeampte geskors is, ontbloot is van enige waarheid. Ons ondersoek moet nog afgehandel word en geen departementele aksie is teen enige polisiebeampte ingestel nie."
Traut wou nie verdere vrae van Maroela Media beantwoord nie.
vertroue in die SAP is skokkend…. die jong mense is nie veilig nie, ook nie veilig om hulle selfone saam te neem nie….. ek hoop hierdie saak word goed ondersoek en 'n goeie voorbeeld gemaak van die SAP en hulle optrede. Daardie kind kon verkrag gewees het dan sou hulle dieselfde opgetree het….. ek glo dit was 'n saak van rasisties van aard….. Maar ja die jong kinders moet ook verantwoordelik wees en in 'n groep saam vertrek.
Klink vir my of hierdie hele familie 'n skroefie of 2 los het…as die ma SO lieg oor die polisie se optrede, kan ons maar net wonder oor die dogter se storie. Hoeveel het sy REGTIG gedrink? Want geen nugter 18 jarige (sonder 'n selfoon of geld) sal NA 4am alleen by 'n klub bly nadat hulle vriende reeds geloop het nie.
Nagklubs is 'n plek vir moeilikheid. Geen ordentlike jong dame hang in die vroeë oggend ure daar rond nie. Ek het simpatie maar ook nie.
@ Regtig. As jy dan so baie weet, moet jy sekerlik jou verklaring by di polisie gaan afle so gou moontlik, soos dit my klink was jy daar en weet heeltemal te veel, jy was mos daar. Toe toe hardloop… Alle Jong mense is mos verkeerd. Ek was ook jonk maar dis defintief ni altyd jong mense se skuld ni.
Dit is niemand se plek om kommentaar te lewer nie, want niemand weet wat regtig gebeur het nie. Ons kan net bly wees sy is 'n fighter, want dinge kon baie erger gewees het. Dink aan haar en haar familie in hierdie tyd i.p.v lelike kommentaar lewer. Wie ons regtig om te judge ??